รัฐบาล เดินหน้าแก้ปัญหาบ้านพักตุลาการ เตรียมหาพื้นที่ใหม่สร้างบ้านให้ ส่วนการชุมนุมของกลุ่มเครือข่ายขอคืนพื้นที่ป่าดอยสุเทพ ในวันที่ 26 สิงหาคมนี้ สามารถทำได้
รัฐบาล เดินหน้าแก้ปัญหาบ้านพักตุลาการ เตรียมหาพื้นที่ใหม่สร้างบ้านให้ ส่วนการชุมนุมของกลุ่มเครือข่ายขอคืนพื้นที่ป่าดอยสุเทพ ในวันที่ 26 สิงหาคมนี้ สามารถทำได้

นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี กล่าวว่า ได้รับทราบผลการประชุมของคณะกรรมการปัญหาบ้านพักข้าราชการตุลาการเชิงดอยสุเทพ จังหวัดเชียงใหม่ เมื่อวานนี้ที่มีมติให้รื้อบ้าน 45 หลังออก และอาคารชุด 9 หลังออกแล้ว โดยอยู่ระหว่างดำเนินการด้านเอกสารอย่างเป็นทางการ เพื่อส่งคืนกรมธนารักษ์ให้ปรับปรุงผืนป่า จึงจะรับทราบว่าจะดำเนินการอย่างไรต่อไป

ส่วนการชุมนุมของกลุ่มเครือข่ายขอคืนพื้นที่ป่าดอยสุเทพ โดยนัดหมายชุมนุมใหญ่ในวันที่ 26 สิงหาคมนี้ ก็สามารถทำได้เพราะเป็นสิทธิ์และมีการขออนุญาตอย่างเป็นทางการ แต่ขอให้อยู่ในกฎหมายพระราชบัญญัติการชุมนุม ส่วนรัฐบาลจะมีมติที่ชัดเจนในวันที่ 26 สิงหาคมหรือไม่ ตนเองยังไม่ทราบเนื่องจากว่ายังมีบางเรื่อง ที่เป็นข้อกฎหมายและยังไม่สามารถกำหนดได้ว่าจะเสร็จทันหรือไม่ ส่วนจะลงพื้นที่อีกครั้งหรือไม่ ต้องขอรอดูรายละเอียดในเอกสารก่อน

อย่างไรก็ตามขณะนี้ พลเอก ประยุทธ์ จันทร์โอชา นายกรัฐมนตรีได้รับทราบและเตรียมการเอาไว้แล้วในสถานที่แห่งใหม่ ตามที่ศาลได้แสดงเจตจำนงชัดเจนว่าจะไม่ใช้พื้นที่ทั้ง 45 หลัง และ 9 อาคาร เพราะศาลจะย้ายไปพื้นที่จังหวัดเชียงราย